Document ID: 32011D0506

KOMISIJAS ĪSTENOŠANAS LĒMUMS
(2011. gada 16. augusts),
ar kuru groza Lēmumu 2005/240/EK, ar ko apstiprina metodes cūku liemeņu klasificēšanai Polijā
(izziņots ar dokumenta numuru C(2011) 5745)
(Autentisks ir tikai teksts poļu valodā)
(2011/506/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši tās 43. panta m) punktu saistībā ar 4. pantu,
tā kā:
(1)
Ar Komisijas Lēmumu 2005/240/EK (2) tika atļauts Polijā izmantot četras cūku liemeņu klasifikācijas metodes.
(2)
Polija paziņoja, ka kopš Lēmuma 2005/240/EK pieņemšanas nobarojamo cūku kaušanas vērtība Polijā ir ievērojami mainījusies. Tādēļ metodēs izmantotā formula pēc gandrīz sešus gadus ilgas lietošanas kopš apstiprinājuma saņemšanas ir jāatjaunina, turklāt ir jāizstrādā un jālieto jaunas mūsdienām atbilstīgas klasifikācijas metodes, lai palielinātu konkurenci un samazinātu klasifikācijas metožu izmaksas.
(3)
Polija lūdza Komisiju atļaut tās formulas aizstāšanu, kuru izmanto cūku liemeņu klasifikācijas metodēs “CAPTEUR GRAS/MAIGRE - SYDEL (CGM)”, “ULTRA-FOM 300”, “FULLY AUTOMATIC ULTRASONIC CARCASE GRADING (AUTOFOM)” un “IM-03”, kā arī apstiprināt četras jaunas metodes cūku liemeņu klasifikācijai tās teritorijā un protokolā, kas minēts 23. panta 4. punktā Komisijas 2008. gada 10. decembra Regulā (EK) Nr. 1249/2008, ar ko paredz sīki izstrādātus noteikumus par Kopienas skalu ieviešanu liellopu, cūku un aitu liemeņu klasifikācijai un cenu paziņošanas kārtību (3), sīki aprakstīja sadalīšanas izmēģinājumu, norādot principus, uz kuriem šī metode pamatojas, sadalīšanas izmēģinājuma rezultātus, kā arī vienādojumus, ko izmanto, lai novērtētu muskuļaudu procentuālo daudzumu.
(4)
Pārbaudot šo lūgumu, tika secināts, ka minēto klasifikācijas metožu apstiprināšanas nosacījumi ir izpildīti. Tādēļ šīs klasifikācijas metodes Polijā ir jāapstiprina.
(5)
Tādēļ attiecīgi jāgroza Lēmums 2005/240/EK.
(6)
Aparātu vai klasifikācijas metožu izmaiņas nav atļautas, ja vien tās nav skaidri apstiprinātas ar Komisijas lēmumu.
(7)
Šajā lēmumā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
IR PIEŅĒMUSI ŠO LĒMUMU.
1. pants
Lēmumu 2005/240/EK groza šādi:
1)
lēmuma 1. pantu aizstāj ar šādu:
“1. pants
Polijā cūku liemeņu klasifikācijai saskaņā ar Padomes Regulas (EK) Nr. 1234/2007 (4) V pielikuma B nodaļas IV iedaļas 1. punktu ir atļauts izmantot šādas metodes:
a)
aparātu “Capteur Gras/Maigre - Sydel (CGM)” un ar to saistītās novērtējuma metodes, kuru sīks apraksts sniegts pielikuma 1. daļā;
b)
aparātu “Ultra FOM 300” un ar to saistītās novērtējuma metodes, kuru apraksts sniegts pielikuma 2. daļā;
c)
aparātu “Fully automatic ultrasonic carcass grading (Autoform)” un ar to saistītās novērtējuma metodes, kuru sīks apraksts ir sniegts pielikuma 3. daļā;
d)
aparātu “IM 03” un ar to saistītās novērtējuma metodes, kuru sīks apraksts sniegts pielikuma 4. daļā;
e)
aparātu “Autofom III” un ar to saistītās novērtējuma metodes, kuru sīks apraksts sniegts pielikuma 5. daļā;
f)
aparātu “CSB Image-Meater (CSB)” un ar to saistītās novērtējuma metodes, kuru sīks apraksts sniegts pielikuma 6. daļā;
g)
aparātu “Fat-O-Meater II (FOM II)” un ar to saistītās novērtējuma metodes, kuru sīks apraksts sniegts pielikuma 7. daļā;
h)
manuālo metodi (ZP) un ar to saistītās novērtējuma metodes, kuru sīks apraksts sniegts pielikuma 8. daļā.
Attiecībā uz aparātu “Ultra FOM 300”, kas minēts pirmās daļas b) punktā, pēc mērījumu procedūras pabeigšanas ir jābūt iespējai konstatēt uz liemeņa, ka aparāts ir noteicis F1 un F2 mērījuma vērtības mērījuma vietā, kas noteikta pielikuma 2. daļas 3. punktā. Mērījuma vietas atbilstoša marķēšana jāveic mērījumu procedūras laikā.
Manuālo metodi ZP, kas minēta pirmās daļas h) punktā, drīkst izmantot tikai tādās kautuvēs, kuru kaušanas līnijas maksimālā jauda ir 40 cūkas stundā.
2)
lēmuma pielikumu aizstāj ar šā lēmuma pielikumu.
2. pants
Šo lēmumu piemēro no 2011. gada 12. decembra.
3. pants
Šis lēmums ir adresēts Polijas Republikai.
Briselē, 2011. gada 16. augustā

Labels: 1
17
19
6
18